**Pasientinformasjon fra kirurgisk avdeling 4E**

**Til deg som har fått utført PTA**

Her kan du finne svar på noe av det du kanskje lurer på når du kommer hjem etter utblokkingen. Mye av dette har du fått informasjon om, men det kan være greit å finne det gjentatt her.

**Bandasje** over innstikkstedet er ikke nødvendig. Du kan dusje som vanlig når du kommer hjem. Dersom du har bandasje på, tar du den av før du dusjer.

**Infeksjon** på innstikkstedet forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din.

**Normal aktivitet** etter utblokkingen er bra, for å komme i form. Turgåing er for eksempel en fin måte å være i aktivitet på. Du bør unngå tunge løft og store fysiske anstrengelser den første uka.

**Smerter.**  Det forventes lite smerter etter inngrepet ditt. Noe ømhet/smerter i innstikkstedet kan forekomme og kan lindres med smertestillende tabletter, som Paracet eller Ibux. Følg pakningsvedlegget! Trenger du mer utover dette, ta kontakt med egen lege.

**Røykeslutt** er ditt viktigste bidrag for et vedvarende resultat etter utblokkingen, dersom du røyker. Ta kontakt med din fastlege for hjelp og støtte til røykeslutt. Frisklivssentraler finnes i de fleste kommuner i Rogaland, og de er også klare for å hjelpe deg å stumpe røyken. Du trenger ikke henvisning fra lege for å kontakte dem!

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Kontrollen er vanligvis 1 måned etter utskrivelse. Poliklinikken har tlf: 51518511.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

 Kirurgisk seksjon 2022